Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 233/13)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Scalogno di Romagna“

ELi nr: PGI-IT-1539-AM01- 11.1.2021

KPN ( ) KGT (X)

1. Taotlejate rühm ja õigustatud huvi

Rühm: Consorzio Scalogno di Romagna (Scalogno di Romagna kaitse ühendus)

Aadress: C/o Comune di Riolo Terme, Via Aldo Moro 2, 48025 Riolo Terme – Ravenna, Italy

E-post: consorzioscalognodiromagna@gmail.com

Ühendusel Consorzio Scalogno di Romagna on seadusekohane õigus esitada muutmistaotlus vastavalt põllumajandus-, toidu- ja metsanduspoliitika ministeeriumi (Ministero delle politiche agricole alimentari e forestali) 14. oktoobri 2013. aasta määruse nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☒ Märgistus

☒ Muu (täpsustada)

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Toote kirjeldus

Artiklit 2

Tähis „Scalogno di Romagna“ viitab üksnes liigi Allium ascalonicum sibulamugulale.

on muudetud ja täiendatud järgmiselt:

Tähis „Scalogno di Romagna“ viitab üksnes liigi Allium ascalonicum Romagna ökotüübi sibulamugulale. „Scalogno di Romagna“ sibulatel on ovaalne, pudelit meenutav kuju, kõva koor, mille värvus võib varieeruda kollasest tumekollase, kollakaspruuni, pruuni või hallini, samas kui sisemus on valge kuni lillatriibuline. Romagna ökotüübil on pikad kobarjuured ja helerohelised koonusja kujuga lehed. Saagikoristamisel on sibulad juuripidi kobaras koos ja üksteise külge kinnitunud sibulate arv varieerub. Sibulatel on terav lõhn. Maitse on magus ja õrn ning meenutab pigem sibula kui küüslaugu maitset. Lõhnaomadustelt sarnaneb sibul liilialiste sugukonnale ja lõhnaomadusi mõjutab märkimisväärne mullast omastatav väävlikogus; tegemist on mesoelemendiga, mis iseloomustab selle maitset ja lõhna.. Sibulaid süüakse värskelt või kuivatatult ning sageli säilitatakse neid õlis. Kõik nimetatud omadused eristavad neid selgelt teistest pesasibula tüüpidest.

Need muudatused viitavad täpsemalt tootetüübile, mida esindab Romagna ökotüüp, mis on lisatud ka Emilia Romagna piirkonna täiendatud tootespetsifikaati.

Täiendused puudutavad omadusi, mis muudavad toote „Scalogno di Romagna“ kergesti äratuntavaks ja eristavad seda selgelt kõigist teistest pesasibula tüüpidest.

Need omadused on tootele alati iseloomulikud olnud ja need on lisaks ka fotodega dokumenteeritud. Nüüd on neid paremini kirjeldatud, et tarbijatel oleks kergem pesasibulat ära tunda ja kvaliteedikontrolli eest vastutajatel oleks lihtsam oma ülesannet täita.

Muudatus puudutab ka kokkuvõtte punkti 5b ja seda kohaldatakse koonddokumendi punkti 3.2 suhtes.

Geograafiline piirkond

Tootespetsifikaat sisaldab Forlì provintsi nime muudatust; provintsi uus nimi on Forlì-Cesena; see muudatus ei mõjuta tootmispiirkonda.

Muudatus puudutab ka kokkuvõtte punkti 5c ja seda kohaldatakse koonddokumendi punkti 4 suhtes.

Päritolutõend

Artikli 5 algses tekstis on nimetatud õigusaktid, mis enam ei kehti; artikkel päritolutõendi kohta on asendatud seega järgmisega:

„Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning samuti sellega, et toote kasvatamiseks kasutatavad maakatastrisse kantud maatükid ning selle tootjad ja pakendajad sisestatakse kontrolliasutuse hallatavatesse nimekirjadesse ning kontrolliasutust teavitatakse toodetud kogustest. Kõikide vastavates nimekirjades loetletud juriidiliste ja füüsiliste isikute tegevust reguleerib kontrolliasutus kooskõlas tootespetsifikaadi ja asjaomase kontrollikavaga.“

Tootmismeetod

— Kõrrepõllule külvamise keeldu puudutavaid tingimusi on täpsustatud kokkuvõtlikumalt.

Lause „Peab olema möödunud vähemalt viis aastat enne, kui toodet Scalogno saab kasvatada samal maatükil“ on keelu väljendamiseks piisav. Lause „Kõrrepõllule külvamine ei ole lubatud“ on seega ülearune ja see on välja jäetud.

— Selgitatakse põllukultuuride külvikorda, et vältida võimalikke kahtlusi tõlgendamisel, sõnastatakse uuesti ja selgemalt see, mida on juba tootespetsifikaadis öeldud, st et toodet „Scalogno di Romagna“ ei saa kasvatada järjestikku maavitsaliste taimede, peedi ja kapsaga. Ümbersõnastatud lause on järgmine: Samuti on keelatud sellel üksteise järel kasvatada maavitsalisi taimi, peeti ja kapsast.

— Mis puudutab külvimeetodeid, siis on kohustuslik kasutada liigi Allium ascalonicum Romagna ökotüübi mugulaid, sest kooskõlas sellega, mis on kirjas seost päritolupiirkonnaga käsitlevas osas, võib toodet „Scalogna di Romagna“ kasvatada üksnes konkreetse ökotüübi mugulaid uuesti istutades. Lauset „Istutamine peab toimuma novembrist detsembrini, samas kui saaki koristatakse alates järgmise aasta juunist“ täiendatakse seetõttu järgmiselt: Istutamine peab toimuma novembrist detsembrini, kasutades liiki Allium ascalomicum kuuluvaid Romagna ökotüübi mugulaid, samas kui saaki koristatakse alates järgmise aasta juunist.

— Lisaks täpsustatakse kontrollimise hõlbustamiseks maksimaalset ühiku tootmisväärtust, st märgitud 6–8 tonni hektari asemel on see 8 tonni hektari kohta.

Muudatus puudutab ka kokkuvõtte punkti 5e.

Seos piirkonnaga

Seost piirkonnaga käsitlevat teksti kehtivas, 1997. aastast pärit tootespetsifikaadis ei ole. Seetõttu on koostatud tekst, mis kirjeldab seost keskkonnaga ja mis on juba lisatud portaali DOOR esitatud dokumentidesse, ning mida täiendatakse muu ajaloolise teabega toote „Scalogno di Romagna“ maine kohta.

Lisaks tootespetsifikaadis ja kokkuvõttes juba märgitule toome välja tootele „Scalogno di Romagna“ iseloomuliku omaduse, nimelt ei kujune taimel välja õisikuid.

Tootespetsifikaadi teksti on täiendatud seetõttu järgmiselt:

„Toote „Scalogno di Romagna Modena“ seos geograafilise piirkonnaga põhineb toote mainel. Toode „Scalogno di Romagna“ on tuntud kui pesasibula konkreetne ökotüüp, mille omadused erinevad teiste turul pakutavate pesasibulate omadustest.“

Toote „Scalogno di Romagna“ kasvatamiseks sobiv maa on künklik, savimuld on keskmise tekstuuriga ja kuiv, sisaldades rikkalikult kaaliumi ja orgaanilist ainest, kasvukohas on palju päikesevalgust ja mullad lasevad hästi vett läbi. Need mullad on iseloomulikud ka lubjakivikaljude ahelikule (La Vena dei Gessi Romagnola), mis läbib suurt osa tootmispiirkonnast ning iseloomustab ja mõjutab tervet piirkonda, andes selle muldadele teatava leelisuse. Tootmispiirkonna territoorium on tuntud ka kui kuurortpiirkond, mida iseloomustavad mullas ja vees sisalduvad väävlikomponendid.

Liilialiste sugukonna lõhnaomadusi mõjutavad seega nende väävlikomponentide keskkonnaga seotud omadused.

Mulla mikrofloora toob seoses ladustamise või kuivatamise ajal jätkuva ensümaatilise aktiivsusega kaasa toote „Scalogno di Romagna“ iseloomuliku magusa ja õrna, samas ka terava lõhna kujunemise.

Toote „Scalogno di Romagna“ eriomaduseks on see, et taimel ei kujune välja õisikuid; ainus võimalik ja lubatud kasvatusmeetod on seega mugulate taasistutamine. See omadus on sajandite jooksul geneetilises pärandis ja erilise ökotüübi omadustes säilinud, sest teiste liikidega looduslikku ega sunduslikku õietolmu vahetust ei toimu; see tähendab seda, et toode ei ole läbinud teistele turul olevatele sortidele omast ristamist ega geneetilist sekkumist.

Toodet „Scalogno di Romagna“ ei ole kunagi loodusest leitud; seega kultiveerisid keldid, kes toote Romagnasse tõid, algupärase ja autentse toote, mida ei ole mingil moel võimalik vahetada, segi ajada või asendada ükskõik millise liilialiste sugukonda kuuluva sibulaga.

Toote „Scalogno di Romagna“ ja kohaliku piirkonna vahel on selge seos: selle tootjad, sh need, kes kasvatavad pesasibulaid oma koduaias mõnel ruutmeetril, on aidanud kaasa sellele, et kadunud ei ole oskus avaldada väärilist austust Romagna heldele maapinnale. Tootjate oskused sibulate valimisel on samuti väga olulised ja nad on selles väga meisterlikud. Osa koristatud sibulatest on mõeldud tarbimiseks ja tavaliselt kasutatakse uuesti istutamiseks neid sibulaid, mis on keskmise suuruse ja kaarjama kujuga.

Toodet on nimetanud paljud kirjanikud, nende seas Corrado Contoli, kes sündis ja elas Lugos. Tema 1963. aastal avaldatud raamatu „Guida alla veritiera cucina romagnola“ (Teejuhis tõelise Romagna kokakunstini) sealiharoogi käsitlev peatükk sisaldab ülistuskõnet pesasibulale, mis on ühtviisi nii teedrajav kui ka innustav. Graziano Pozzetto esitab oma 2001. aastal avaldatud raamatus „Lo scalogno di Romagna. Cibo per Venere“ (Scalogno di Romagna – toit Veenusele) viimase saja aasta jooksul toote omaduste kohta avaldatud arvamused ja loendamatud retseptid. Mitu kohalikku peakokka on kasutanud toodet „Scalogno di Romagna“ eri roogade valmistamisel, nende seas ka Tarcisio Raccagni endisest Brisighellas asunud restoranist nimega Gigiolè; tema eesmärk oli taasavastada keskaegset kokakunsti õhtusöökidel, mis toimusid Brisighellas korraldatud kuulsatel keskajafestivalidel.

Viiteid toote „Scalogno di Romagna“ mainele ja selle kasutamisele eri roogade maitsestamisel või selle õlis säilitamisele leiab ka veebist, muu hulgas sellistel veebisaitidel nagu Giallo Zafferano, La Gazzetta del Gusto, Buonissimo, Geisha Gourmet ja Taccuini Gastrosofici.

Toote „Scalogno di Romagna“ lugu on ilus ja õpetlik ning selle eest tuleb tänada ühingut Proloco di Riolo Terme, kelle juhtimisel korraldati 1993. aastal esmakordselt festival Fiera dello Scalogno di Romagna, mis toimub tänini igal aastal juuli lõpus.“

Muudatus puudutab ka kokkuvõtte punkti 5f ja seda kohaldatakse koonddokumendi punkti 5 suhtes.

Kontroll

Kontrolli käsitlev tekst, mida kehtivas tootespetsifikaadis ei ole, on sõnastatud järgmiselt:

„Vastavust tootespetsifikaadile kontrollitakse kooskõlas määruse (EL) nr 1151/2012 artikliga 37. Kontrolliasutus, kelle ülesandeks on tootespetsifikaati kontrollida, on Check Fruit, asukohaga Via Dei Mille 24, 40121 Bologna, Italy, Tel +39 0516494836, Faks + 39 0516494813, E-post: info@checkfruit.it.“

Muudatus mõjutab ka kokkuvõtte punkti 5g.

Märgistus

Artiklit 7 muudetakse järgmiselt:

1.

— Lauset

„Mahutid peavad alati olema suletud sellisel viisil, et nende sisu on pakendist ilma mahutit purustamata võimatu välja võtta.“

on muudetud järgmiselt:

„Pakend peab alati olema suletud sellisel viisil, et selle sisu on pakendist ilma seda purustamata võimatu välja võtta.“

Sõna „contenitore“ (mahuti) on asendatud (algses itaalia keeles) sobivama sõnaga „confezione“ (pakend).

— Lauset Mahutil peavad olema sõnad „Scalogno di Romagna“, millele järgnevad kohe samasuuruses kirjas sõnad „Indicazione Geografica Protetta“ (kaitstud geograafiline tähis).

on muudetud järgmiselt:

Pakendil, vanikutel või kimpudel peab olema silt sõnadega „Scalogno di Romagna“, millele järgnevad kohe samasuuruses kirjas sõnad „Indicazione Geografica Protetta“ (kaitstud geograafiline tähis).

Nüüd kehtib kohustus kasutada kõigi pakenditüüpide kohta teavet sisaldavat silti. Sildil on esitatud vajalik teave ja seda on lihtne kohandada tootespetsifikaadis ette nähtud eri liiki pakendite jaoks.

— Lause „Iga pakenditüübi puhul on nõutav Emilia Romagna piirkonna luba.“

on välja jäetud, sest see ei ole kooskõlas kehtivate õigusaktidega.

— Lause „Asjaomaste tootjate taotlusel tohib kasutada graafilist sümbolit, mis võib hõlmata värvilahendust, kujundlikku logo või sümbolit, mis on ühemõtteliselt seostatav geograafilise tähisega ja mida kasutatakse selle tähisega seoses.“

on muudetud järgmiselt:

„Allpool esitatud eriomane logo peab olema lisatud kooskõlas märgitud geograafilise tähisega.“

Seetõttu on kohustuslik kasutada graafilist sümbolit, sh tehnilist faili, milles graafilist sümbolit kirjeldatakse.

— Lauset Ekspordiks ette nähtud partiidel peab olema ka märge „Prodotto in Italia“(Toodetud Itaalias).

on muudetud järgmiselt:

Nõutav on kasutada märget „Prodotto in Italia“ (Toodetud Itaalias).

Sõnade „Toodetud Itaalias“ kasutamine märgisel on kohustuslik mitte üksnes ekspordiks ette nähtud partiide, vaid kõigi partiide puhul, rõhutamaks ka Itaalia tarbijatele, et tegemist on Itaalias kasvatatud tootega.

Muudatus puudutab ka kokkuvõtte punkti 5h ja seda kohaldatakse koonddokumendi punkti 3.6 suhtes.

Muu

Pakend

2. Artiklit 6 Tarbimisse laskmisel peab toode „Scalogno di Romagna“ olema järgmiste omadustega: A) värske toode: – ligikaudu 500 g kaaluvad kimbud, mis on sibulakaela kohal otsast raffiakiust nööriga kokku seotud. B) kuivatatud toode: 1) ligikaudu 500 g kaaluvad kimbud. Kimbud peavad koosnema suurtest ühesuurustest mugulatest. Need on mugula kohal raffiakiust nööriga väga tihedalt kokku seotud ja lehed on sidumise kohalt 5 sentimeetri kõrguselt ära lõigatud. 2) vanikud. Mugulad tuleb sortida, põimida vanikuks koos lehtedega või ilma või siduda kokku raffiakiust nööriga. 3) 100 g kuivatatud mugulaid väikeses plastvõrgus.

on muudetud järgmiselt:

Tarbimisse laskmisel peab toode „Scalogno di Romagna“ olema järgmiste omadustega:

A) värske toode: — 100 g kuni 1 kg kaaluvad kimbud, mis on seotud kokku raffiakiust nööri või muu taimset päritolu kiuga.

B) kuivatatud toode: 1) 100 g kuni 1 kg kaaluvad kimbud, mis on otsast seotud raffiakiust nööri või muu taimset päritolu kiuga. Kimbud peavad koosnema ühesuurustest mugulatest. Need peavad olema mugula kohal väga tihedalt kokku seotud ja lehed peavad olema sidumise kohalt 5 sentimeetri kõrguselt ära lõigatud. 2) valitud ja ühesuurustest mugulatest vanikud, põimitud kas üksnes lehtede abil või seotud raffianööriga või muu taimset päritolu kiuga. 3) suletud võrgud, kotid või kastid: kuivatatud ning eri suurusega ja ilma juurteta sibulad võib pakkida suletud võrkudesse, kottidesse või kastidesse, mis on valmistatud toidu pakendamiseks sobivast materjalist; kaaluga 100 g kuni 5 kg.

Kooskõlas kehtivate õigusaktidega võib eespool kirjeldatud tooted lubada vabasse ringlusesse ka pakendis, mis on valmistatud puidust, plastist, paberist, kartongist või looduslikest taimsetest materjalidest.

Samuti on toodet lubatud müüa müügikohas portsjonitena, mis on võetud suletud pakenditest või kastidest, tingimusel et toode on paigutatud konkreetsetesse lahtritesse või mahutitesse, kus on selgelt esitatud sama teave, mis on nõutav tootespetsifikaadis viidatud pakendi puhul.

Töötlemiseks ette nähtud sibulaid võib tarnida ka hulgi, pakendites või mahutites, mis vastavad kehtivatele õigusaktidele ning on selgelt ja nähtavalt tähistatud vähemalt ühel küljel sõnadega „Scalogno di Romagna KGT, ette nähtud töötlemiseks“.

Artiklit pakendamise kohta on ajakohastatud, et kohandada seda kehtivate turu nõuetega, lihtsustada müügiks esitamise menetlust ja näha ette kimbud kaaluga 100 g kuni 1 kg ning lisada pakendamine võrkudesse, kottidesse või kastidesse.

Lisaks teabe esitamisele pakendi kohta, mis teeb tarbijale kättesaadavaks rohkem pakendiliike, on lihtsustatud ka ainuüksi töötlemiseks ette nähtud toote käitlemist. On tavaks kasutada õlis konserveeritud toodet või rikastada teatud toiduaineid või valmistisi tootega „Scalogno di Romagna“. See muudatus võimaldab töötlemiseks ette nähtud toodet pakendada hulgimüügiks.

Muudatus puudutab ka kokkuvõtte punkti 5h ja seda kohaldatakse koonddokumendi punkti 3.5 suhtes.

Redaktsioonilised muudatused

— Artikli pealkirjad on tootespetsifikaati lisatud selleks, et iga artikli sisu paremini määratleda.

KOONDDOKUMENT

„Scalogno di Romagna“

ELi nr: PGI-IT-1539-AM01 – 11.1.2021

KPN ( ) KGT (X)

1. [KPN või KGT] Nimetus(ed)

„Scalogno di Romagna“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimele vastava toote kirjeldus

Tähis „Scalogno di Romagna“ viitab üksnes liigi Allium ascalonicum Romagna ökotüübi sibulale.

„Scalogno di Romagna“ sibulatel on ovaalne, pudelit meenutav kuju, kõva koor, mille värv võib varieeruda kollasest tumekollase, kollakaspruuni, pruuni või hallini, samas kui sisemus on valge kuni lillatriibuline.

Romagna ökotüübil on pikad kobarjuured ja helerohelised koonusja kujuga lehed.

Saagikoristamisel on sibulad juuripidi kobaras koos ja üksteise külge kinnitunud sibulate arv varieerub.

Sibulatel on terav lõhn. Maitse on magus ja õrn ning meenutab pigem sibula kui küüslaugu maitset. Lõhnaomadustelt sarnaneb sibul liilialiste sugukonnale ja lõhnaomadusi mõjutab märkimisväärne mullast omastatav väävlikogus; tegemist on mesoelemendiga, mis iseloomustab selle maitset ja lõhna..

Sibulaid süüakse värskelt või kuivatatult ning neid säilitatakse sageli õlis.

Kõik need omadused eristavad sibulaid selgelt teistest pesasibula tüüpidest.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik toote „Scalogno di Romagna“ tootmise etapid kuni toote koristamiseni peavad toimuma üksnes punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Tarbimisse laskmisel peab toode „Scalogno di Romagna“ olema järgmiste omadustega:

A) värske toode: — 100 g kuni 1 kg kaaluvad kimbud, mis on seotud raffiakiust nööri või muu taimset päritolu kiuga.

B) kuivatatud toode: 1) 100 g kuni 1 kg kaaluvad kimbud, mis on otsast seotud raffiakiust nööri või muu taimset päritolu kiuga. Kimbud peavad koosnema ühesuurustest mugulatest. Need peavad olema mugula kohal väga tihedalt kokku seotud ja lehed peavad olema sidumise kohalt 5 sentimeetri kõrguselt ära lõigatud. 2) valitud ja ühesuurustest mugulatest vanikud, põimitud kas üksnes lehtede abil või seotud raffianööriga või muu taimset päritolu kiuga. 3) suletud võrgud, kotid või kastid: kuivatatud ning eri suurusega ja ilma juurteta sibulad võib pakkida suletud võrkudesse, kottidesse või kastidesse, mis on valmistatud toidu pakendamiseks sobivast materjalist; kaaluga 100 g kuni 5 kg.

Kooskõlas kehtivate õigusaktidega võib eespool kirjeldatud tooted lubada vabasse ringlusesse ka pakendis, mis on valmistatud puidust, plastist, paberist, kartongist või looduslikest taimsetest materjalidest.

Samuti on toodet lubatud müüa müügikohas portsjonitena, mis on võetud suletud pakenditest või kastidest, tingimusel et toode on paigutatud konkreetsetesse lahtritesse või mahutitesse, kus on selgelt esitatud sama teave, mis on nõutav tootespetsifikaadis viidatud pakendi puhul.

Töötlemiseks ette nähtud sibulaid võib tarnida ka hulgi, pakendites või mahutites, mis vastavad kehtivatele õigusaktidele ning on selgelt ja nähtavalt tähistatud vähemalt ühel küljel sõnadega „Scalogno di Romagna KGT, ette nähtud töötlemiseks“.

3.6. Sellise toote märgistamise erieeskirjad, millele registreeritud nimetus viitab

Turustamisel peab toode „Scalogno di Romagna“ olema pakendatud nii, et sellele oleks võimalik kinnitada erimärgiseid. Pakend peab olema suletud sellisel viisil, et selle sisu on pakendist ilma seda purustamata võimatu välja võtta.

Pakendil, vanikutel või kimpudel peab olema silt sõnadega „Scalogno di Romagna“, millele järgnevad kohe samasuuruses kirjas sõnad „Indicazione Geografica Protetta“ (kaitstud geograafiline tähis)

Samal visuaalsel alal peab olema esitatud pakendaja nimi, ärinimi ja aadress ning toote algne brutokaal.

Sõnad „Indicazione Geografica Protetta“ võivad korduda ka mujal mahutil või märgisel, sh akronüümina I.G.P. [KGT].

Allpool esitatud eriomane logo peab olema lisatud kooskõlas märgitud geograafilise tähisega.

Nõutav on kasutada märget „Toodetud Itaalias“

4. Geograafilise piirkonna täpne määratlus

Tootmispiirkond koosneb Emilia-Romagna piirkonna osast, mis sobib liigi Allium ascalonicum kultiveerimiseks ja hõlmab järgmisi kommuune:

— Ravenna provints: Brisighella, Càsola Valsenio, Castelbolognese, Faenza, Riolo Terme ja Solarolo;

— Forlì-Cesena provints: Modigliana ja Tredozio;

— Bologna provints: Borgo Tossignano, Casalfiumanese, Castel del Rio, Castel Guelfo di Bologna, Dozza, Fontanelice, Imola ja Mordano.

5. Seos geograafilise piirkonnaga

Toote „Scalogno di Romagna Modena“ seos geograafilise piirkonnaga põhineb toote mainel. Toode „Scalogno di Romagna“ on tuntud kui pesasibula konkreetne ökotüüp, mille omadused erinevad teiste turul pakutavate pesasibulate omadustest.

Toote „Scalogno di Romagna“ kasvatamiseks sobiv maa on künklik, savimuld on keskmise tekstuuriga ja kuiv, sisaldades rikkalikult kaaliumi ja orgaanilist ainest, kasvukohas on palju päikesevalgust ja mullad lasevad hästi vett läbi. Sellised mullad on iseloomulikud ka lubjakivikaljude ahelikule (La Vena dei Gessi Romagnola), mis läbib suurt osa tootmispiirkonnast ning iseloomustab ja mõjutab tervet piirkonda, andes selle muldadele teatava leelisuse. Tootmispiirkonna territoorium on tuntud ka kui kuurortpiirkond, millele on iseloomulikud pinnase ja vee väävlikomponendid.

Liilialiste sugukonna lõhnaomadusi mõjutavad seega nende väävlikomponentide keskkonnaga seotud omadused.

Mulla mikrofloora toob seoses ladustamise või kuivatamise ajal jätkuva ensümaatilise aktiivsusega kaasa toote „Scalogno di Romagna“ iseloomuliku magusa ja õrna, samas ka terava lõhna kujunemise.

Toote „Scalogno di Romagna“ eriomaduseks on see, et taimel ei kujune välja õisikuid; ainus võimalik ja lubatud kasvatusmeetod on seega mugulate taasistutamine. See omadus on sajandite jooksul geneetilises pärandis ja erilise ökotüübi omadustes säilinud, sest teiste liikidega looduslikku ega sunduslikku õietolmuvahetust ei toimu; see tähendab seda, et toode ei ole läbinud teistele turul olevatele sortidele omast ristamist ega geneetilist sekkumist.

Toodet „Scalogno di Romagna“ ei ole kunagi loodusest leitud; seega kultiveerisid keldid, kes toote Romagnasse tõid, algupärase ja autentse toote, mida ei ole mingil moel võimalik vahetada, segi ajada või asendada ükskõik millise liilialiste perekonda kuuluva sibulaga.

Toote „Scalogno di Romagna“ ja kohaliku piirkonna vahel on selge seos: selle tootjad, sh need, kes kasvatavad pesasibulaid oma koduaias mõnel ruutmeetril, on aidanud kaasa sellele, et kadunud ei ole oskus avaldada väärilist austust Romagna heldele maapinnale. Tootjate oskused sibulate valimisel on samuti väga olulised ja nad on selles väga meisterlikud. Osa koristatud sibulatest on mõeldud tarbimiseks ja tavaliselt kasutatakse uuesti istutamiseks neid sibulaid, mis on keskmise suuruse ja kaarjama kujuga.

Toodet on nimetanud paljud kirjanikud, nende seas Corrado Contoli, kes sündis ja elas Lugos. Tema 1963. aastal avaldatud raamatu „Guida alla veritiera cucina romagnola“ (Teejuhis tõelise Romagna kokakunstini) sealiharoogi käsitlev peatükk sisaldab ülistuskõnet pesasibulale, mis on ühtviisi nii teedrajav kui ka innustav. Graziano Pozzetto esitab oma 2001. aastal avaldatud raamatus „Lo scalogno di Romagna. Cibo per Venere“ (Scalogno di Romagna – toit Veenusele) viimase saja aasta jooksul toote omaduste kohta avaldatud arvamused ja loendamatud retseptid. Mitu kohalikku peakokka on kasutanud toodet „Scalogno di Romagna“ eri roogade valmistamisel, nende seas ka Tarcisio Raccagni endisest Brisighellas asunud restoranist nimega Gigiolè; tema eesmärk oli taasavastada keskaegset kokakunsti õhtusöökidel, mis toimusid Brisighellas korraldatud kuulsatel keskajafestivalidel.

Viiteid toote „Scalogno di Romagna“ mainele ja selle kasutamisele eri roogade maitsestamisel või selle õlis säilitamisele leiab ka veebist, muu hulgas sellistel veebisaitidel nagu Giallo Zafferano, La Gazzetta del Gusto, Buonissimo, Geisha Gourmet ja Taccuini Gastrosofici.

Toote „Scalogno di Romagna“ lugu on ilus ja õpetlik ning selle eest tuleb tänada ühingut Proloco di Riolo Terme, kelle juhtimisel korraldati 1993. aastal esmakordselt festival Fiera dello Scalogno di Romagna, mis toimub tänini igal aastal juuli lõpus.

Viide tootespetsifikaadi avaldamisele

http://www.politicheagricole.it/flex/cm/pages/ServeBLOB.php/L/IT/IDPagina/3335

(1) ELT L 343, 14.12.2012, lk 1.